**Case 1**

B vokser op hos sin mor. B’s opvækst er præget af konflikter og misbrug. B oplever en skolegang præget af nederlag, mobning, udstødelse og mange skoleskift.

I 9. klasse bliver B flyttet til HeltidsUndervisningen (HU). I den forbindelse fortæller UU-vejleder om et møde med en utilnærmelig og forknyt ung, som lukker verden ude og ikke har ønsker om noget. På HU og UU arbejder de systematisk med den unges faglige, sociale og personlige kompetencer. Og efter halvandet år, i en alder af 17 år – er B klar til at komme videre.

I den forbindelse kobles en ungeguideindsats fra UU på den unge med det formål at hjælpe med at få en god overgang til den uddannelse, som B drømmer om. Problemet er bare, at der er begrænset optag på uddannelsen, og der sorteres ansøgere fra ved alle overgange. Der iværksættes et individuelt tilpasset forløb for B med ugentlige møder. Foruden mental træning og indre stilladsering får den unge hjælp med praktiske ting som ansøgning til uddannelsen, optagelsessamtaler mv. Mod alle odds bliver B optaget på GF1.

Da den unge i en alder af 17 år, og mens denne går på GF1, bliver smidt ud hjemmefra, får denne støtte til at stå på egne ben som udeboende. Trods de åbenlyse udfordringer gennemfører den unge GF1 og bliver tilbudt en kvoteplads på uddannelsens GF2. Et forløb der gennemføres, og den unge er nu godt i gang med hovedforløbet.

Fortællingen om B er en fortælling om en ung, der havde alle odds imod sig, men blev grebet, inden det var for sent. En ung, der – med en relativt lille investering i arbejdstimer – nu kan kigge ind i fremtid med uddannelse og som selvforsørgende.